પછી તો એ રાતનો ને દિવસનો આ સરોવર જલનો પ્રેમી બની ગયો. એના દિલમાં આ સરોવરની અનોખી એક મોહિની વસી ગઈ. સમય જતાં એ સરોવર વર્ષકાર માટે જલસરોવર ન રહ્યું, એ તો એને માટ દેશભરની જબરજસ્ત ઊથલપાથલની આગાહી આપતું આકાશદર્શન થઈ ગયું! એણે આ સરોવરમાં અનેક વખત રાજગૃહનું ભાવિ વાંચ્યુ હતું, જ્યારે રાજગૃહમાં મહામારી પ્રગટી ત્યારે આ સરવરના જલ ઘેરી વિષાદછાયા બતાવતાં. જાણે શોકમૂર્તિ સમાં એને દેખાયાં હતાં. ભગવાન તથાગતના ચરણ રાજગૃહમાં આવ્યા ત્યારે આ જ સરોવરનાં જળ જાણે એક ગુલાબી હાસ્યની રેખા પ્રગટાવી રહ્યાં હતાં.